‘Universiteite moet fokus op vierde rewolusie’Naledi Pandor. Foto: Flickr/GovernmentZA Die begroting vir tersiêre opleiding sal vanjaar fokus op die voorbereiding van die Suid-Afrikaanse bevolking vir die tegnologiese kennis-ekonomie bekend as die vierde industriële rewolusie, asook die verskaffing van gratis naskoolse onderwys. Dié aankondiging is Donderdag deur Naledi Pandor, minister van hoër onderwys en opleiding, gedoen. Pandor het aan die parlementêre perskorps gesê dit is belangrik vir haar departement om al sy aandag op die tersaaklike veranderinge en hul implikasies vir Suid-Afrikaanse universiteite, kolleges en gemeenskapsgerigte onderwys en opleiding te vestig. “Ek is van voorneme om ŉ taakspan uit verskillende sektore saam te stel wat sal bepaal hoe tegnologie kan help om die huidige maniere waarop ons navorsing doen, onderrig gee en gemeenskapsuitreiking doen te verbeter,” het Pandor gesê. Voorbeelde van wat reeds aan Suid-Afrikaanse universiteite gedoen word sluit in nanotegnologie, vernuwende landboutegnologie, bio-informatika en ander studievelde wat sterk deur die regering ondersteun sal word. Die belangrikste begrotingsverandering in tersiêre onderwys vanjaar is die instel van ten volle staatsgesubsidieerde hoër onderwys en opleiding vir Suid-Afrikaanse eerstejaarstudente uit armoedige omstandighede in die werkersklas. Pandor het gesê 84 000 eerstejaarstudente en nog 190 000 studente in ander jaargroepe se studiegeld sal ten volle deur die staat gesubsidieer word. Dit beteken dat universiteite en voortgesette onderwys- en opleidingskolleges (voormalig tegniese kolleges) nou en vir die volgende vyf jaar meer as 1% van die nasionale begroting ontvang. Die totale 2018-begroting van die departement is R89,9 miljard, waarvan die belangrikste oordragte aan universiteite (R38,6 miljard), die nasionale finansiële studentehulpskema (NSFAS) (R20,5 miljard), vaardigheidsopleiding (R16,9 miljard) en voortgesette onderwys- en opleidingskolleges (R10,7 miljard) is. Sowat R8,5 miljard is vanjaar begroot vir die verbetering van infrastruktuur by tersiêre instellings en huisvesting in koshuise vir sowat 30 000 studente word oor die volgende tien jaar op kampusse geskep.